CELEX: 62019TN0536
Language: el
Date: 2019-07-27 00:00:00
Title: Υπόθεση T-536/19: Προσφυγή της 27ης Ιουλίου 2019 – Μίλητος Συμβουλευτική κατά Επιτροπής

21.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 357/37
            
         
      Προσφυγή της 27ης Ιουλίου 2019 – Μίλητος Συμβουλευτική κατά Επιτροπής
      (Υπόθεση T-536/19)
      (2019/C 357/45)
      Γλώσσα διαδικασίας: η ελληνική
      
         Διάδικοι
      
      
         Προσφεύγουσα: Μίλητος Συμβουλευτική ΑΕ (Αθήνα, Ελλάδα) (εκπρόσωπος: K. Φαρμακίδης-Μάρκου, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  την ακύρωση της από 29 Μαΐου 2019 κοινοποιηθείσας ακύρωσης του υπ’αριθμόν PR/2018-16/ATH διαγωνισμού σύναψης συμφωνίας-πλαίσιο με αντικείμενο την παροχή υπηρεσιών στον τομέα της διοργάνωσης δραστηριοτήτων επικοινωνίας, δημοσιευμένης OJ 2019/S 110-267174.
               
            
         Ισχυρισμοί/Λόγοι και κύρια επιχειρήματα
      
      Προς στήριξη της προσφυγής, η προσφεύγουσα προβάλλει τέσσερις λόγους.
      
                  1.
               
               
                  Πρώτος λόγος ακυρώσεως, με τον οποίο προβάλλεται αναληθής και αβάσιμη αιτιολογία της προσβαλλόμενης πράξης και πρόδηλη πλάνη εκτιμήσεως. Αντίθετα προς την αιτιολογία της προσβαλλόμενης πράξης δεν υπάρχει υπέρβαση του προϋπολογισμού του έργου από την προσφορά της προσφεύγουσας και δεν διαπιστώνεται ρητά ότι όλες οι προσφορές υπερέβαιναν τον προϋπολογισμό.
               
            
                  2.
               
               
                  Δεύτερος λόγος ακυρώσεως, με τον οποίο προβάλλεται εσφαλμένη εφαρμογή διάταξης της προκήρυξης που καθορίζει τον τρόπο συγκριτικής αξιολόγησης των προσφορών ως λόγου αποκλεισμού των προσφορών, άλλως ως τυπικής προϋπόθεσης για την υποβολή προσφοράς. Το άθροισμα των τιμών αναφοράς το οποίο κατά την προσβαλλόμενη υπερβαίνει τον προϋπολογισμό της συμφωνίας-πλαίσιο, αποτελεί μόνον εργαλείο για την ανεύρεση της πιο συμφέρουσας προσφοράς και δεν αντιστοιχεί επακριβώς στις ανάγκες αγοράς υπηρεσιών κατά την εκτέλεση της συμφωνίας.
               
            
                  3.
               
               
                  Τρίτος λόγος ακυρώσεως, με τον οποίο προβάλλεται καταχρηστική άσκηση της δυνατότητας εκ του άρθρου 171 του Δημοσιονομικού Κανονισμού. Η αιτιολογία της ακύρωσης του διαγωνισμού εμφανίζει αντιφάσεις, δηλαδή αποτελεί ένδειξη υπερεκτίμησης των αναγκών της αναθέτουσας, συνεπώς εύλογη πιθανότητα μειωμένου τελικού κόστους της συμφωνίας όταν εκτελεστεί, και κενά, δηλαδή δεν διαπιστώνει ρητά ότι οι προσφορές όλων των συμμετεχουσών εταιριών εμφάνισαν προς τα άνω απόκλιση από τον προϋπολογισμό, που δημιουργούν αντικειμενικά εντύπωση έκδοσης της πράξης για λόγο διαφορετικό από τον επικαλούμενο.
               
            
                  4.
               
               
                  Τέταρτος λόγος ακυρώσεως, με τον οποίο προβάλλεται έλλειψη αιτιολογίας περί μη εφαρμογής του άρθρου 169, παράγραφος 2, του Κανονισμού 2018/1046 ΕΕ (1).
               
            
         (1)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ 2018, L 193, p. 1)